Yiwen wass agellid yewwet-it waṭṭan yerra-t d aferḍas, deg wassen deg mi ara dyekker netta weḥdes. Ihi yewwi-d akli akken ad t-iwanes… agellid ad d-yeɣli kan yiḍ ad yeqqim nnig n lkanun, ad yekkes tacacit-is ad d-iban uqerru-is d aleqqaq, d aferḍas, taswiɛt kan ad yenbeddal wudem-is , ad nneqlabent wallen-is ad qlent d tiberkanin am uɛeqqa n uzemmur dɣa ad as-yini i wakli : tura ad yi-d-tiniḍ: « agellid mačči d aferḍas» neɣ ad gezmeɣ aqerru-ik s usekkin, akli ad yettergigi ad iberreḥ : « agellid mačči d aferḍas», « agellid mačči d aferḍas»… Agellid ad d-yeddem taɛekkazt ad t-yekkat ad yettaḍsa alamma dayen yeɛya, ad yeqqel ad as-yini i wakli : lukan ad tiniḍ i yiwen« agellid d aferḍas » ad summeɣ idammen-ik.